Jadvyga Čiurlionytė

Jadvyga Čiurlionytė (1898 m. balandžio 13 d. Druskininkai – 1992 m. balandžio 1 d. Vilnius) – Lietuvos etnomuzikologė, menotyros daktarė, profesorė, visuomenės veikėja.

Biografija 
Broliai Mikalojus Konstantinas Čiurlionis, Jonas Čiurlionis, Stasys Čiurlionis, Povilas Čiurlionis, seserys Marija Čiurlionytė, Juzė Čiurlionytė-Stulgaitienė, Valerija Čiurlionytė-Karužienė. 1925 m. Berlyne baigusi J. Šterno konservatorijos R. M. Breithaupto klasę, dirbo pedagoginį darbą Klaipėdoje, Kaune, Marijampolėje. 1937–1941 m. Lietuvių tautosakos archyvo ir Lituanistikos instituto, 1941–1951 m. Lietuvos mokslų akademijos Etnologijos ir Lietuvos istorijos institutų mokslinė bendradarbė.

1944–1946 m. Vilniaus universiteto dėstytoja. Nuo 1945 m. Vilniaus konservatorijos, nuo 1949 m. Lietuvos konservatorijos dėstytoja, nuo 1969 m. menotyros daktarė, profesorė. 1948–1958 m. vadovavo konservatorijoje savo įsteigtam Liaudies muzikos kabinetui.

Veikla 
Tyrė ir sistemino lietuvių liaudies melodijas. 1940 m. „Tautosakos rinkėjo vadove“ paskelbė jų sisteminimo principus. Tyrimų rezultatus apibendrino monografijoje „Lietuvių liaudies dainų melodikos bruožai“ (1966 m. rusų kalba, 1969 m. lietuvių kalba, LTSR valstybinė premija, 1969 m.) Užrašė apie 4000 lietuvių liaudies dainų, parengė spaudai jų rinkinių, kurie paskelbti 1938 m., 1948 m., 1955 m. Suredagavo S. Stanevičiaus ir A. Juškos surinktas lietuvių dainų melodijas (abu rink. 1954 m.), rengė C. Bartscho rinkinį „Dainų balsai“ (baigė L. Burkšaitienė ir V. Daniliauskienė, išleistas 2000 m.).

Parengė spaudai M. K. Čiurlionio kūrinių. Paskelbė muzikos kritikos straipsnių. Sukūrė mokomųjų pjesių fortepijonui, dainų.

Mokiniai: muzikologai Genovaitė Četkauskaitė, Laima Burkšaitienė, Rimantas Gučas, Jūratė Landsbergytė, Adeodatas Tauragis, Audronė Žiūraitytė, Rimantas Astrauskas, Rimantas Sliužinskas.

Bibliografija 
 Atsiminimai apie M. K. Čiurlionį (1970 m. 2 dalis 1973 m. 1994 m., rusų ir latvių kalba 1975 m.)
 Mažasis pianistas (1938–1940 m., 1989 m.)
 Fortepijono pjesės (1957 m.)
 Kasdieniniai darbai (sud. L. Burkšaitienė). – Vilnius, 1984 m.
 Jadvyga Čiurlionytė (sud. Laima Burkšaitienė). – V.: Lietuvos muzikos ir teatro akademija, 2006. – 504 p.: iliustr. – ISBN 9986-503-66-3

Šaltiniai 

 G. Četkauskaitė. Dainų keliais. Liaudies kūryba, t. 1, Vilnius, 1969 m.

Lietuvos muzikologai
LTSR valstybinės premijos laureatai
Lietuvos etnomuzikologai